ÚRAD VLÁDY SLOVENSKEJ REPUBLIKY
                Sekcia vládnej legislatívy

							         	Na rokovanie vlády SR
                                                                               	Dňa 1. marca 2006
                                                                               	 K materiálu č. 3374/2006
							         	K bodu č. 6

S T A N O V I S K O
 
k návrhu nariadenia vlády Slovenskej republiky o technických požiadavkách na spätné zrkadlá pre poľnohospodárske kolesové traktory a lesné kolesové traktory – k novému zneniu

I.

   	Návrh nariadenia vlády Slovenskej republiky o technických požiadavkách na spätné zrkadlá pre poľnohospodárske kolesové traktory a lesné kolesové traktory ako iniciatívny materiál vypracovaný podľa § 2 ods. 1 písm. j.) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky a podľa § 5 ods. 26, § 6 ods. 16 a § 7 ods. 19 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov na rokovanie vlády predkladá  minister dopravy, pôšt a telekomunikácií Slovenskej republiky Pavol Prokopovič.

II.

Účelom predkladaného nariadenia vlády je na účely typového schvaľovania ES vozidla ustanoviť technické požiadavky, ktoré musia spĺňať spätné zrkadlá pre určené traktory.

Predkladaným návrhom nariadenia vlády sa do právneho poriadku Slovenskej republiky preberá smernica Rady 74/346/EHS z 25. júna 1974 o aproximácii zákonov členských štátov týkajúcich sa spätných zrkadiel pre kolesové poľnohospodárske alebo lesné traktory v platnom znení.

Predkladateľ uvádza, že návrh nariadenia vlády nemá finančný, ekonomický, environmentálny vplyv, ani vplyv  na zamestnanosť a na podnikateľské prostredie.

Návrh zákona bol predmetom pripomienkového konania a na rokovanie vlády SR sa predkladá bez rozporov.

III.

Legislatívna rada vlády SR prerokovala predmetný návrh na svojom zasadnutí dňa 7. februára 2006 a odporučila návrh nariadenia vlády predložiť na rokovanie vlády SR v novom znení, v ktorom budú zapracované jej pripomienky.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky o technických požiadavkách na spätné zrkadlá pre poľnohospodárske kolesové traktory a lesné kolesové traktory sú všetky pripomienky Legislatívnej rady vlády Slovenskej republiky (9 pripomienok) zapracované.

Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh nariadenia vlády Slovenskej republiky o technických požiadavkách na spätné zrkadlá pre poľnohospodárske kolesové traktory a lesné kolesové traktory schváliť. 

Bratislava 24. februára 2006
Vypracoval: V. Vázal

              Štefan  G r m a n
           		    generálny riaditeľ
	                                                            sekcie vládnej legislatívy